b'\n_START_ARTICLE_\nEila Mikola\n_START_PARAGRAPH_\nEila Elli Elisabeth Mikola (o.s. Helin, s. 22. kes\xc3\xa4kuuta 1934 Nakkila) on entinen suomalainen 800 metrin juoksija, joka kilpailee nykyisin veteraanisarjoissa edustaen Porin Tarmoa. H\xc3\xa4n edusti Tarmoa jo vuosina 1961\xe2\x80\x932000 ja uudelleen vuodesta 2014. H\xc3\xa4n on edustanut my\xc3\xb6s Rauman Urheilijoita (\xe2\x80\x931957 ja 1960\xe2\x80\x931961), Nakkilan Virett\xc3\xa4 (1957\xe2\x80\x931960) ja Porin Urheilu-Veteraaneja (2001\xe2\x80\x932013)._NEWLINE_H\xc3\xa4n voitti yhteens\xc3\xa4 kuusi Suomen mestaruutta 800 metrill\xc3\xa4. Vuosina 1956, 1957, 1958, 1959 ja 1960 h\xc3\xa4n voitti putkeen viisi mestaruutta. Vuoden 1960 Moskovan kansainv\xc3\xa4lisiss\xc3\xa4 kilpailuissa h\xc3\xa4nelt\xc3\xa4 katkesi akillesj\xc3\xa4nne, mutta vuonna 1965 h\xc3\xa4n voitti silti viel\xc3\xa4 kuudennen mestaruutensa. 400 metrill\xc3\xa4 h\xc3\xa4n voitti vuonna 1959 SM-hopeaa._NEWLINE_H\xc3\xa4n edusti Suomea yhteens\xc3\xa4 yhdeks\xc3\xa4ss\xc3\xa4 maaottelussa, joista h\xc3\xa4n voitti kahdeksan ja oli kerran toinen, mink\xc3\xa4 lis\xc3\xa4ksi h\xc3\xa4n oli Vammalassa 1959 toinen 400 metrill\xc3\xa4. H\xc3\xa4nen ensimm\xc3\xa4inen maaottelunsa oli vuonna 1956 ja viimeinen vuonna 1960. H\xc3\xa4n edusti Suomea my\xc3\xb6s Tukholman EM-kisoissa 1958, joissa h\xc3\xa4n ei p\xc3\xa4\xc3\xa4ssyt alkuerist\xc3\xa4 jatkoon._NEWLINE_H\xc3\xa4n paransi 800 metrin Pohjoismaiden ja Suomen enn\xc3\xa4tyst\xc3\xa4 yhteens\xc3\xa4 kolme kertaa. Vuonna 1957 h\xc3\xa4n juoksi Riiassa ajan 2.12,7 ja vuonna 1958 J\xc3\xb6nk\xc3\xb6pingiss\xc3\xa4 ajan 2.11,3. 30. elokuuta 1958 h\xc3\xa4n juoksi Leipzigin kansainv\xc3\xa4lisiss\xc3\xa4 messukisoissa ajan 2.10,4, joka j\xc3\xa4i h\xc3\xa4nen enn\xc3\xa4tyksekseen. H\xc3\xa4nen 400 metrin enn\xc3\xa4tyksekseen j\xc3\xa4i sen sijaan 57,2, jonka h\xc3\xa4n juoksi Vammalassa 23. elokuuta 1959._NEWLINE_Eila Mikolalle my\xc3\xb6nnettiin liikuntaneuvoksen arvonimi vuonna 1997.'